(6)

Galvenās 2006. gada 24. marta un 21. aprīļa paziņojumos publicēto sabiedrisko pakalpojumu saistību iezīmes ir šādas: — katrs maršrutu pāris – Alghero/Roma un Alghero/Milano un Olbia/Roma un Olbia/Milano – ir viens vesels, kas ieinteresētajiem pārvadātājiem jāpieņem kopā kā atsevišķa vienība bez jebkādas kompensācijas neatkarīgi no tās veida vai avota. Savukārt maršrutu pāris Cagliari/Roma un Cagliari/Milano ieinteresētajiem pārvadātājiem ir jāpieņem kā atsevišķa vienība bez jebkādas kompensācijas neatkarīgi no tās veida vai avota, — katrs no 2006. gada 21. aprīļa paziņojumā publicētajiem desmit maršrutiem un piemērotās sabiedrisko pakalpojumu saistības ieinteresētajam pārvadātājam ir jāpieņem katrs atsevišķi, kā atsevišķa vienība, — pārvadātājam, kurš apņemas pildīt šīs saistības, jānodrošina pakalpojumu sniegšana turpmākos 36 mēnešus, un tas drīkst pārtraukt savu darbību, vienīgi iesniedzot uzteikumu sešus mēnešus iepriekš ENAC (Itālijas Civilās aviācijas dienests) un Sardīnijas Autonomajam reģionam, — katrs atsevišķs pārvadātājs (vai galvenais pārvadātājs), kurš piekrīt sabiedrisko pakalpojumu saistībām, pareizas pakalpojuma izpildes un nepārtrauktības garantēšanai iemaksā drošības naudu, kuras summai jābūt vismaz 5 % no paredzamā kopējā apgrozījuma, ko aprēķinājis ENAC par regulārajiem gaisa pārvadājumiem katra attiecīgā maršruta kopumam. Drošības naudu iemaksā ENAC, un šis dienests to izmantos attiecīgo pārvadājumu izpildes nodrošināšanai to nepamatotas pārtraukšanas gadījumā; drošības naudas summa 50 % apjomā tiek garantēta ar bankas galvojumu pēc pirmā pieprasījuma un 50 % – ar apdrošināšanas sabiedrības galvojumu, — lai novērstu jaudas pārpalikumu apstākļos, kad vairāki pārvadātāji izmanto vienu un to pašu maršrutu, ENAC, ņemot vērā attiecīgo lidostu ierobežoto infrastruktūru, pēc apspriešanās ar Sardīnijas Autonomā reģiona pašvaldību, sabiedrības interešu labā ir dots uzdevums pielāgot sabiedrisko pakalpojumu pamatā liktajai mobilitātes prasībai to pārvadātāju darbības programmas, kuri piekrīt saistībām. Pielāgojot darbības programmas, jāvadās pēc tā, lai maršruti un reisu skaits starp pārvadātājiem būtu pārdalīti līdzvērtīgi, ņemot vērā arī attiecīgo maršrutu (vai maršrutu kopu) pārvadājumu apjomu, kāds bijis iepriekšējo divu gadu laikā, — minimālais lidojumu skaits, lidojumu laiki un jauda katram maršrutam ir norādīti 2006. gada 24. marta paziņojuma un 2006. gada 21. aprīļa paziņojuma 2. punktā “SABIEDRISKO PAKALPOJUMU SAISTĪBU APRAKSTS”, — izmantojamo gaisa kuģa minimālais nodrošinājums ir norādīts 3. punktā “KATRĀ MARŠRUTĀ IZMANTOTO LIDAPARĀTU TIPS”, — tarifikācija visiem norādītajiem maršrutiem ir sniegta 4. punktā “TARIFI”. Īpaši attiecībā uz pazeminātiem tarifiem abu paziņojumu 4.8. punktā norādīts, ka pārvadātājiem, kuri veic lidojumus noteiktajos maršrutos, ir juridiskas saistības noteikt pazeminātus tarifus (norādīti 4. punktā “TARIFI”) vismaz Sardīnijā dzimušām personām, pat ja viņu dzīvesvieta nav Sardīnija, — saskaņā ar Dekrētu Nr. 35, kas 2005. gada 29. decembrī nosūtīts Komisijai un 2006. gada 11. janvārī publicēts Gazzetta Ufficiale della Repubblica Italiana, sabiedrisko pakalpojumu sniegšanas saistības jāpiemēro attiecīgajos maršrutos no 2006. gada 31. marta līdz 2009. gada 30. martam. Tomēr 2006. gada 28. februārī Itālijas iestādes informēja Komisiju par 2006. gada 23. februārī pieņemtu dekrētu (Itālijas Pastāvīgās pārstāvniecības vēstule ar protokola Nr. 2321), kurā šie datumi grozīti attiecīgi uz 2006. gada 2. maiju un 2009. gada 1. maiju. Šie datumi ir publicēti Eiropas Savienības Oficiālajā Vēstnesī2006. gada 24. martā, — saskaņā ar Dekrētu Nr. 36, kas 2005. gada 29. decembrī nosūtīts Komisijai, 2006. gada 11. janvārī publicēts Gazzetta Ufficiale della Repubblica Italiana, kā arī 2006. gada 21. aprīlī – Eiropas Savienības Oficiālajā Vēstnesī, Itālijas Republika paziņo, ka sabiedrisko pakalpojumu sniegšanas saistību piemērošanas sākuma un beigu dienu attiecīgajos maršrutos paredzēts noteikt vēlāk. Tāpēc Eiropas Savienības Oficiālā Vēstneša publikācijā nav norādīts noteikts saistību piemērošanas sākuma un beigu datums, — pārvadātājiem, kuri nolēmuši pieņemt sabiedrisko pakalpojumu saistības, 30 dienu laikā pēc paziņojuma publicēšanas Eiropas Savienības Oficiālajā Vēstnesī, jāiesniedz oficiāla piekrišana kompetentai Itālijas iestādei.